Rigspolitiet undersøger lige nu en bestialsk henrettelsesvideo, der florerer på nettet

Danske Louisa Vestager Jespersen (tv.) og hendes norske veninde Maren Ueland blev mandag fundet dræbt i Marokko. Foto: Privat

En bestialsk henrettelsesvideo florerer lige nu på sociale medier, og den sættes i forbindelse med drabet på danske Louisa Vestager Jespersen, 24, og hendes norske veninde Maren Ueland, 28 år.

Rigspolitiet fortæller til Ekstra Bladet, at myndigheden er bekendt med videoen:

'Vi er i gang med at undersøge ægtheden. Alt yderligere presse henvises til PET,' lyder det i en kort kommentar fra Rigspolitiets presseafdeling.

Onsdag aften oplyser en kilde til AFP, at yderliggående islamister mistænkes for at have dræbt de to unge skandinaver.

- Yderliggående islam er ikke udelukket på grund af profilen på den mistænkte, der er anholdt, og de tre efterlyste mænd, siger den unavngivne kilde.

Også det norske medie VG skriver, at drabene kobles til terror, og der formentlig kommer en officiel melding om det onsdag aften.

Drabet på danske Louisa kobles til terror

De to unge kvinder havde slået deres telt op ved en sti i Atlasbjergene, der leder op til Toubkal, der er Nordafrikas højeste bjerg.

Mandag blev de to kvinder fundet myrdet.

Ekstra Bladet har set videoen, der endnu ikke er sat officielt i forbindelse med drabet.

De to unge kvinder var rygsækrejsende og blev fundet dræbt i et populært vandreområde ikke langt fra landsbyen Imlil. De havde ifølge indenrigsministeriet i Marokko tegn på vold på halsen forårsaget af et skarpt redskab.

Lokale medier har siden berettet, at det var andre turister, der endte med at finde kvinderne.

Ekstra Bladet afventer en kommentar fra Politiets Efterretningstjeneste.